## Pravila uspostavljanja i provođenja dopunskog zdravstvenog osiguranja

### NN 47/2002 (30.4.2002.), Pravila uspostavljanja i provođenja dopunskog zdravstvenog osiguranja

# HRVATSKI ZAVOD ZA ZDRAVSTVENO OSIGURANJE

963

Na osnovi članka 81. stavke 2. Zakona o zdravstvenom osiguranju
(»Narodne novine«, broj: 94/01.), članka 20. podstavke 1. Statuta Hrvatskog
zavoda za zdravstveno osiguranje (»Narodne novine«, broj: 16/02. i 24/02.), Upravno
vijeće Hrvatskog zavoda za zdravstveno osiguranje na 7. sjednici održanoj 29.
travnja 2002. godine, donijelo je

## PRAVILA

### uspostavljanja i provoĐenja  dopunskog zdravstvenog osiguranja

OPĆE ODREDBE

Članak 1.

Ovim Pravilima propisuju se uvjeti i način uspostavljanja i provođenja
dopunskog zdravstvenog osiguranja u Hrvatskom zavodu za zdravstveno osiguranje
(u daljnjem tekstu: Zavod) u skladu s Pravilnikom o uvjetima i načinu provođenja
dopunskog zdravstvenog osiguranja (»Narodne novine« broj 28/02.).

Članak 2.

Dopunsko zdravstveno osiguranje je dobrovoljno i osobno zdravstveno
osiguranje.

Dopunsko zdravstveno osiguranje sklapa se na određeni rok koji ne može
biti kraći od jedne godine.

Članak 3.

Osiguranik dopunskog zdravstvenog osiguranja (u daljnjem tekstu:
osiguranik) je osigurana osoba Zavoda koja ima navršenih 18 godina života i
koja je sa Zavodom sklopila ugovor o dopunskom zdravstvenom osiguranju, odnosno
za koju je spomenuti ugovor sklopila pravna ili fizička osoba.

Ugovor iz stavke 1. ovog članka čini: polica dopunskog zdravstvenog
osiguranja (u daljnjem tekstu: polica) i opći uvjeti dopunskog zdravstvenog
osiguranja (u daljnjem tekstu: opći uvjeti).

Iznimno od stavke 2. ovog članka osim police i općih uvjeta mogu se
ugovoriti i posebni uvjeti dopunskog zdravstvenog osiguranja (u daljnjem
tekstu: posebni uvjeti).

Opće i posebne uvjete donosi Upravno vijeće Zavoda.

Potpisom police osiguranik, odnosno pravna ili fizička osoba za
osiguranika sklapa ugovor o dopunskom zdravstvenom osiguranju sa Zavodom.

Prihvaćanje općih i posebnih uvjeta osiguranik, odnosno prav­na ili fizička
osoba potvrđuju potpisom police.

Osiguranik za kojeg je pravna ili fizička osoba sklopila ugovor o
dopunskom zdravstvenom osiguranju obvezan je dati suglasnost za sklapanje
ugovora, a koju potvrđuje potpisom police.

STJECANJE STATUSA
OSIGURANIKA

Članak 4.

Status osiguranika može steći samo osoba koja u času sklapanja ugovora o
dopunskom zdravstvenom osiguranju ima status osigurane osobe Zavoda iz osnovnog
zdravstvenog osiguranja.

Članak 5.

Polica je isprava o
sklopljenom ugovoru o dopunskom zdrav­stvenom osiguranju sa Zavodom.

Polica obvezno sadrži sljedeće
podatke:

1. Podatke o osiguraniku:

– ime i prezime

– adresu
stanovanja

– JMBG

– broj osigurane osobe u
Zavodu iz osnovnog zdravstvenog
osiguranja

2. Podatke o ugovaratelju:

– naziv

– adresa

3. Podatke o uvjetima
osiguranja:

– podatke o vrsti police i trajanju osiguranja

– podatke o iznosu premije,
načinu i uvjetima plaćanja premije sa šifrom važećeg cjenika s popustima.

Osim podataka iz stavke 2.
ovog članka, polica obvezno sadrži i broj police, šifru police, broj ponude,
potpis ovlaštene osobe Zavoda, potpis osiguranika i ugovaratelja, te naznaku
mjesta izdavanja, datum kada je sačinjena i rok važenja police.

Tiskanica police je formata
A4 u narančastoj boji, a sadržaj i oblik police je tiskan uz ova Pravila i čini
njihov sastavni dio.

Članak 6.

Ugovor o dopunskom
zdravstvenom osiguranju može se sklopiti u svim područnim uredima Zavoda i
njihovim ispostavama.

Članak 7.

 Prilikom sklapanja ugovora o dopunskom zdravstvenom osiguranju
osiguranik je obvezan predočiti:

– osobnu iskaznicu

iskaznicu zdravstveno
osigurane osobe Zavoda iz osnovnog zdravstvenog osiguranja.

Članak 8.

 Osiguranik, odnosno pravna ili fizička osoba obvezni su pri
sklapanju ugovora o dopunskom zdravstvenom osiguranju ovlaš­tenom radniku
Zavoda dati potrebne podatke.

Podaci iz stavke 1. ovog članka
unose se na tiskanicu ponude za sklapanje ugovora o dopunskom zdravstvenom
osiguranju (u daljnjem tekstu: ponuda).

Tiskanica ponude sadrži sljedeće podatke:

– broj ponude

– šifru police

– šifru cjenika police s popustom

– naziv ugovaratelja

– adresu ugovaratelja – broj pošte, naselje,
ulica, kbr.

– ime i prezime osiguranika,
JMBG, broj osigurane osobe Zavoda iz osnovnog zdravstvenog osiguranja

– adresu osiguranika – broj pošte,
naselje, ulica, kbr.

– dospijeće premije

– iznos godišnje premije

– uvjete plaćanja

– datum i mjesto sačinjavanja
ponude

– potpis osiguranika, odnosno
ugovaratelja.

Iznimno od stavke 1. ovog članka,
za osiguranika koji osobno sklapa ugovor o dopunskom zdravstvenom osiguranju u
pod­ručnom uredu Zavoda, odnosno njegovoj ispostavi, ne ispunjava se tiskanicu
ponude.

Članak 9.

 Osiguraniku koji je sklopio ugovor o dopunskom zdravstvenom
osiguranju Zavod izdaje policu, a najkasnije u roku od 30 dana od izdavanja
police i iskaznicu dopunskog zdravstvenog osiguranja (u daljnjem tekstu:
iskaznica).

Polica se tiska u 2
primjerka, originalu i kopiji.

Original police uručuje se
osiguraniku, a kopiju zadržava Zavod.

Članak 10.

Vrste polica prema opsegu
prava iz dopunskog zdravstvenog osiguranja i cijenu pojedine vrste police utvrđuje
općim aktom Upravno vijeće Zavoda.

SREDSTVA DOPUNSKOG ZDRAVSTVENOG OSIGURANJA

Članak 11.

 Sredstva za korištenje prava iz
dopunskog zdravstvenog osiguranja utvrđenog policom osiguravaju se uplatom
premije osiguranja koju plaća osiguranik, odnosno ugovaratelj.

Iznos premije utvrđuje se
prema cijeni police, uzimajući u obzir i odredbe članka 13. ovih Pravila.

Članak 12.

Osiguranik, odnosno
ugovaratelj svoju obvezu plaćanja premije potvrđuju potpisom, odnosno ovjerom
police.

Način plaćanja premije iz
stavke 1. ovog članka ugovaratelj i Zavod mogu urediti i posebnim ugovorom.

Članak 13.

Zavod može na cijenu police
iz članka 11. stavke 2. ovih Pravila odrediti i popust s obzirom na način plaćanja,
broj sklopljenih polica i ostalih uvjeta.

Visinu popusta iz stavke 1.
ovog članka određuje direktor Zavoda, sukladno odluci Upravnog vijeća.

NAČIN  KORIŠTENJA PRAVA

Članak 14.

Prava iz dopunskog
zdravstvenog osiguranja osiguranik ostvaruje osnovom iskaznice koju mu izadaje
Zavod.

Izgled, sadržaj, oblik i način
korištenja iskaznice iz stavke 1. ovog članka propisuje općim aktom Upravno
vijeće Zavoda.

Članak 15.

 Zavod osiguranicima osigurava
plaćanje razlike do pune vrijednosti prava na zdravstvenu zaštitu iz osnovnog
zdravstvenog osiguranja u skladu s pravima utvrđenim u polici.

U slučaju kada zdravstvena ustanova, ugovorni zdravstveni radnik
privatne prakse, odnosno drugi ugovorni subjekt Zavoda iznimno ne prihvati
osiguranikovu iskaznicu i od osiguranika naplati razliku do pune vrijednosti
ostvarenog prava na zdravstvenu zaštitu iz osnovnog zdravstvenog osiguranja,
osiguranik ima pravo Zavodu podnijeti zahtjev za povrat naplaćenog iznosa.

O pravu iz stavke 2. ovog članka, a na osnovi zahtjeva osiguranika i
priloženog originalnog računa o plaćenom iznosu odlučuje rješenjem, u pravilu,
područni ured Zavoda nadležan prema mjestu prebivališta osiguranika.

VAŽENJE POLICE

Članak 16.

Osiguranik koristi prava iz dopunskog zdravstvenog osiguranja isključivo
u razdoblju važenja police, iskaznice i iskaznice zdravstveno osigurane osobe
Zavoda iz osnovnog zdravstvenog osiguranja.

Rok važenja police i iskaznice počinje teći nakon proteka roka od 15
dana od dana sklopljenog ugovora o dopunskom zdrav­stvenom osiguranju, a
prestaje istekom roka navedenog u polici i iskaznici.

Osiguranik koji do dana početka važenja police i iskaznice nije došao u
posjed iskaznice, pravo na oslobađanje plaćanja razlike do pune vrijednosti
ostvarenog prava na zdravstvenu zaštitu iz osnovnog zdravstvenog osiguranja
ostvaruje na osnovi police.

Članak 17.

Ugovor o dopunskom zdravstvenom osiguranju iznimno će se raskinuti prije
ugovorenog roka trajanja u slučajevima:

–  smrti osiguranika

–  neplaćanja premije u skladu s odredbama općih
uvjeta

– gubitka statusa osigurane osobe Zavoda iz osnovnog zdravstvenog
osiguranja.

U slučaju prijevremenog raskida ugovora o dopunskom zdravstvenom
osiguranju iz stavke 1. podstavke 1. i 3. ovog članka, osiguranik, ugovaratelj,
odnosno nasljednici mogu zatražiti od Zavoda povrat dijela unaprijed plaćene
premije.

Članak 18.

Ako ugovaratelj iz bilo kojeg razloga prestane plaćati premiju, u skladu
s odredbama općih uvjeta Zavod će raskinuti ugovor o dopunskom zdravstvenom
osiguranju i o tome obavijestiti ugovaratelja, te ponuditi osiguraniku
sklapanje novog ugovora o dopunskom zdravstvenom osiguranju koji ne mora biti
sklopljen pod istim uvjetima.

UGOVORNI SUBJEKTI  ZAVODA I  OBVEZE ZAVODA

Članak 19.

Za pružene usluge zdravstvene zaštite osiguraniku, Zavod ugovornim
zdravstvenim ustanovama, ugovornim zdravstvenim radnicima privatne prakse i
ostalim ugovornim subjektima Zavoda osigurava plaćanje razlike do pune
vrijednosti prava na zdravstvenu zaštitu iz osnovnog zdravstvenog osiguranja u
skladu s pravima utvrđenima u polici prema Zakonu, općim aktima Zavoda i drugim
propisima iz osnovnog zdravstvenog osiguranja.

Članak 20.

 Za pružene usluge zdravstvene zaštite
osiguraniku zdravstvena ustanova, ugovorni zdravstveni radnik privatne prakse i
ostali ugovorni subjekti Zavoda ispostavljaju Zavodu račun osnovom sklopljenog
ugovora sa Zavodom o provođenju zdravstvene zaštite iz osnovnog zdravstvenog
osiguranja u skladu s odredbama članka 19. ovih Pravila.

Članak 21.

Za potrebe provođenja dopunskog zdravstvenog osiguranja Zavod će voditi
ažuriranu listu nevažećih iskaznica koja mora biti dostupna ugovornim
zdravstvenim ustanovama, ugovornim zdravstvenim radnicima privatne prakse i
ostalim ugovornim subjektima Zavoda.

Članak 22.

Ova Pravila stupaju na snagu
danom objave u »Narodnim novinama«, a primjenjuju se od 1. svibnja 2002.
godine.

Klasa:
025-04/02-01/80

Urbroj:
338-01-05-02-1

Zagreb, 29. travnja 2002.

Predsjednik
Upravnog vijeća Hrvatskog zavoda
za zdravstveno osiguranje
**doc. dr. sc. Nikica Gabrić,** v. r.

![](dodatni/358147.gif)

Ostalo, NN 47/2002-963